Lao Mungdan Na Casino Kaba Hpe Amerikan Asuya Kawn Blacklist Jahpan Hta Bang Kau Ai Shiga
Lao Mungdan, Golden Triangle kaw nga ai King Roman Casino kaba hpe Amerikan Asuya kawn blacklist jahpan hta bang kau sai re, dai Casino gaw Sinpraw Dingda Asia mungdan na tara nshang hpaga yumga kaba galaw ai hta Ka-ni nanghpam, Masha dut hpaga, asak nhpring ai Num Ma ni hpe shawa num galaw shagun ai hte Mungkan kawn hkum pat da ai dusat du myeng ni hpe dut hpaga galaw ai lam Amerikan Asuya kawn tsun ndau da ai rai nna dai Casino hpe yu reng nga ai masha nkau ni hpe mung Amerikan Asuya kawn hkumpat ari jahpam hta bang da ai lam chye lu ai.
Amerikan Mungdan Sutgan Hkringmang Rung kawn tsun ai hta King Roman Casino gaw lai wa sai shaning (9) ning kaw nna hpaw hpang ai re, hkrang madun da ai gaw da ginsup bungli hku nna Miwa Mungdan dingda daw na buhkawm masha hte bungli masha ni a matu galaw da ai zawn hkrang shapraw da ai raitim tatut hta gaw Myen Mung kata na ka-ni nanghpam ni hpe dut ginlen ya ai re, lai wa sai 2014 shaning hta Thai hte Lao Mungdan kaw na rim la lu ai ka-ni nanghpam law law a n-pawt hpe sawk sagawn sa wa ai shaloi dai Casino hte gindun ai lam chye lu ai sha n-ga Casino kata na lu sha seng ni hta mung Mungkan kawn pat hkum makawp maga tawn da ai Tsap, Sharaw, Suwoi hte dusat dumyeng law law hpe mung dut sha ai re lam tsun ai.
Amerikan Sutgan Hkringmang Rung kawn dai Casino hpe yu reng ai Miwa, Australia hte Thai Mungdan masha jahpan hpe sengang ai Mungdan Asuya ni kawn rim ap ya na matu mung ndau da ai re, Thai Asuya Balik Dap Daju kawn mung n tara ai hpaga yumga hte gindun ai  Thai masha kadai hpe raitim rim akyak la sa wa na lam  tsun da ai hpe chye lu ai.
kac_Latn kac_Latn kac_Latn kac_Latn